IMPLANTACIÓN DO SISTEMA DE VÍDEO - ACTA PARA GRAVACIÓNS DAS SESIÓNS PLENARIAS
ADMINISTRACIÓN LOCAL — Municipal — Cangas (Outros documentos, notificacións e informacións públicas, 13/03/2020)

O Pleno da Corporación, en sesión ordinaria celebrada o 31/01/2020, por unanimidade dos seus membros presentes, acorda aprobar por unanimidade a implantación do sistema de video-acta, cuxo texto íntegro se fai público, para o seu xeral coñecemento e en cumprimento do disposto no artigo 70.2 da Lei 7/1985, de 2 de abril Reguladora das Bases do Réxime Local: “En pleno século XXI, a sociedade demanda cada vez máis transparencia por parte das Administracións Públicas. Os esforzos que se están a realizar en canto ás inversións TIC no sector público son claves para lograr unha ampla participación pública na toma de decisións, na mellora do acceso á información e na eliminación de barreiras para o servizo. O Concello de Cangas atópase inmerso nun proceso de modernización da administración, co obxecto de mellorar a eficiencia e a calidade dos servizos que presta aos cidadáns. Co ánimo de mellorar a relación coa cidadanía e continuando coas medidas adoptadas en materia de transparencia da organización municipal, decídese implementar un sistema de Video-Acta que facilitaría á cidadanía o acceso permanente á información pública dos procesos administrativos, contribuíndo deste xeito a fortalecer os principios de bo goberno e goberno aberto, fomentando a transparencia, participación e a colaboración cidadá, co fin de poder avaliar a xestión do seu concello. O Video-Acta é un sistema de xestión de actas municipais que permite a elaboración das actas dos plenos de maneira case instantánea. O sistema combina a gravación en vídeo dos plenos municipais co documento electrónico que conten a orde do día do pleno, todo asinado electronicamente con certificado dixital ou DNI electrónico do secretario da entidade local, que dará fe legal do acto. Unha vez que se dispón da gravación, cunha sencilla interfaz de usuario o sistema permite marcar os momentos da gravación onde comeza cada punto da orde do día do pleno, permitindo a xeración automática da video-acta e a integración entre o vídeo do pleno e o documento “acta sucinta” desta. Coa implementación deste sistema son múltiples os beneficios que se obteñen, entre os que podemos citar: a) Simplificación administrativa: as actas xeneranse de maneira automática. b) Modernización administrativa: introdución do uso da sinatura electrónica en actas oficiais. c) Transparencia: máxima difusión da vida institucional da entidade local, con retransmisións tanto en directo como en diferido. d) Eficiencia: tanto os empregados municipais como os cidadáns disporán dun proceso optimizado de búsqueda de actas. Trátase de implementar unha solución de software-hardware que comprenda todos os elementos necesarios dos que carece o Concello de Cangas, que permita a integración de documentos audiovisuais, documentos en formato electrónico, e sinatura dixital e/ou DNI electrónico para a substitución do actual sistema en papel das actas dos plenos municipais, permitindo por outro lado a publicación en internet das actas, de maneira selectiva, así como en aberto dos plenos municipais. Tamén dende o plano normativo, hai que destacar o artigo 147.1 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais (ROF) que dispón que “a tramitación administrativa deberá desenvolverse por procedementos de economía, eficacia e coordinación que estimulen o dilixente funcionamento da organización das entidades locais.” O artigo 103 da Constitución afirma que “a Administración Pública sirve con obxectividade os intereses xerais e actúa de acordo cos principios de eficacia, xerarquía, descentralización, desconcentración e coordinación, con sometemento pleno á lei e ao dereito”. Polo tanto, a disposición recollida no ROF, en realidade, responde á aplicación do principio de eficacia das administracións públicas, que o mencionado artigo 103 enumera como primeiro principio de actuación destas. A eficacia consistente na consecución dos fins de interese xeral, actúa como principio esencial para a actuación administrativa buscando a calidade dos servizos e a boa xestión económica. Busca que a administración pública cumpra os obxectivos fixados nos servizos prestados á cidadanía. Pero debe ir máis alá do mero cumprimento, tendendo a uns índices de calidade óptimos. O principio de eficiencia, que completa ó de eficacia, atende á optimización no uso dos recursos materiais e humanos para a consecución dos fins presentados e a mellora da calidade dos servizos, condicionando a toma de decisións para lograr maiores logros a menores custes. O propio ROM municipal establece esta necesidade de avance ao sinalar no seu artigo 35.3 o seguinte: “3. Serán públicas as sesións do Pleno. Malia isto, poderá ser secreto o debate e a votación daqueles asuntos que poidan afectar ao dereito fundamental dos/as cidadáns/as a que se refire o artigo 18.1 da Constitución Española, cando así se acorde por maioría absoluta. Para ampliar a difusión do desenvolvemento das sesións poderán instalarse os sistemas e os recursos técnicos necesarios que puideran aplicarse para tal finalidade. Sempre que os medios persoais e técnicos o permitan, e cando sexa posible, o concello poderá incluír as gravacións de sesións plenarias na súa páxina web. Así mesmo, as sesións plenarias poderán ser gravadas e difundidas polos/as concelleiros/as e polo público asistente, sendo da súa exclusiva responsabilidade o tratamento desa divulgación” En consecuencia, debemos plantexarmos qué é máis eficaz, o actual sistema de actas de elaboración en soporte papel, que implica na actualidade unha alta dedicación dos nosos recursos humanos e de tempo para obter como resultado a transcrición literal da acta a partir da gravación do audio dunha sesión, ou outro sistema basado na gravación de audio e imaxe que, convertida en video-acta, libere parte deses recursos e tempo a fin de poder atender outras necesidades non menos importantes. Polo tanto, o sistema de video–acta reforza claramente este principio constitucional, aforra tempo e recursos para atender novas necesidades ou complementar outras existentes sen necesidade de incrementar a dotación de persoal, por este motivo. En canto a publicidade das sesións, o carácter público das sesións do Pleno establécese no artigo 70.1 LBRL, precepto que é reiterado nos artigos 88.1 e 227 do ROF e 35 do ROM. A publicidade das sesións supón que calquera persoa pode asistir e presenciar o debate e votación, coa excepción de que se poida acordar o carácter secreto do debate e votación daqueles asuntos que poidan afectar ao dereito fundamental dos cidadáns a que se refire o artigo 18.1 CE, isto é, ao honor, á intimidade persoal e familiar e á propia imaxe. Esta publicidade debe ser real e efectiva polo que o artigo 88.2 do ROF establece que para ampliar a difusión auditiva ou visual do desenvolvemento das sesións do Pleno poderán instalarse sistemas de megafonía ou circuítos pechados de televisión. Hoxe en día, esta limitada previsión dos medios que se poden empregar para facilitar ou favorecer a difusión das sesións debe ser ampliada a outros recursos, como o que agora nos ocupa, e que sexa a propia corporación quen estableza un sistema de gravación de imaxes e son aberto e universal para todas as persoas interesadas, como medio para dar resposta a opinión pública, recoñecida a súa vez, no artigo 20.1 d) da CE, isto é, o dereito a comunicar e recibir libremente información veraz por calquera medio de difusión, en definitiva, que calquera cidadán ou cidadá poida coñecer pormenorizadamente o que sucede nos Plenos sen que a información quede restrinxida a quen sexan xornalistas. Polo tanto, gravar e difundir os asuntos municipais é unha competencia e unha responsabilidade do Concello para facer cumprir o disposto no artigo 222.2 do ROF en orde a dar publicidade do contido das sesións plenarias e de todos os acordos do Pleno así como das resolucións do Alcalde. En congruencia con esta regulación, difundir información a través da rede ou calquera medio de difusión para que calquera cidadán ou cidadá poida coñecer de primeira man os temas que se tratan no seu municipio é plenamente conforme co disposto no artigo 20,2 d) CE que recoñece o dereito a comunicar e recibir información veraz por calquera medio de difusión. Tampouco debemos perder de vista que esta iniciativa supón un avance potencial da participación cidadá no noso Concello. O funcionamiento do sistema de Video-acta presenta as seguintes características: “De cada sesión que celebre o Pleno do Concello de Cangas, levantarase unha acta escrita sucinta que conterá: 1. O nome e apelidos do/a alcalde/sa, dos concelleiros/as presentes e ausentes, do secretario/a ou de quen legalmente o substitúa, e do interventor/a cando asista 2. O lugar da reunión, co nome do municipio e do local en que ten lugar.3. O día, mes e ano.4. A hora en que principia.5. O carácter ordinario ou extraordinario da sesión e se é en primeira ou segunda convocatoria.6. A orde do día.7. A parte dispositiva dos acordos que se adopten e as votacións adoptadas.8. A hora en que se pecha a sesión. Esta acta se complementará coa gravación en vídeo das imaxes e do audio das sesións do Pleno de xeito íntegra de principio a fin, de modo que as intervencións dos concelleiros e concelleiras serán íntegramente recollidas en soporte videográfico, que terá a consideración de video-acta, identificando hora, minuto e segundo en que se produza a gravación. Posteriormente as imaxes e o audio gravados serán obxecto dunha edición co obxecto de facilitar o seu visionado ou seguemento das intervencións producidas e dos acordos adoptados, intercalando a orde do día, o resultado das votacións e os acordos adoptados. O resultado da edición destas gravacións estará dispoñible nunha web habilitada ao efecto. Antes de ser subida á rede o Secretario municipal e o Alcalde-Presidente han de asinar, mediante certificado electrónico, o documento gráfico con todos os documentos anexos que formen parte do expediente da sesión. Así mesmo, co fin de garantir a integridade das gravacións, ademáis da firma electrónica de todos os documentos adoptarase todas a medidas e especificidades técnicas contempladas no propio software do sistema de video – acta. Deste xeito, faise innecesario proceder á transcrición do audio que se grava, ao quedar unido á súa imaxe o que cada concelleiro ou concelleira diga. En consecuencia, o libro de Actas do Pleno formarase pola agregación das actas das sesións en formato papel e o video-acta da sesión, na forma antes descrita. O video-acta arquivarase no servidor do Concello cunha copia de seguridade que permanecerá na Secretaría municipal e nun servidor web que servirá para a súa consulta pola cidadanía.” Así, á vista do exposto, tendo en conta o disposto no artigo 199 do ROF e sen prexuízo da súa futura regulación mediante ordenanza ou no propio regulamento orgánico municipal do Concello de Cangas se somete ao Pleno, para a súa aprobación, a seguinte proposta de ACORDO: Primeiro.— Implantar o sistema de Videoacta no Concello de Cangas para a grabación das sesións plenarias axustándoo seu funcionamento Ó procedemento sinalado anteriormente. Segundo.— Publicar anuncio do presente acordo no Boletín Oficial da Provincia de Pontevedra. Terceiro.— Dar traslado do presente acordo os departamentos municipais e órganos competentes” O Alcalde-Presidente, Xosé Manuel Pazos Varela, en Cangas, na data que se sinala á marxe. DOCUMENTO ASINADO ELECTRÓNICAMENTE